De svenskere, der havde set frem til en påskeferie på skisportsstederne Sälen, Vemdalen og Åre, må nu kigge langt efter de sneklædte pister.

Den svenske virksomhed Skistar, der blandt andet ejer de tre populære skisportssteder, er nemlig blevet rådet til at lukke ned, inden skisæsonen normalt ville slutte.

Det oplyser Skistar i en pressemeddelelse, hvor det oplyses, at der fra den 6. april og resten af vintersæsonen er lukket på de tre skisportssteder.

Under normale omstændigheder lukker skisportsstederne i slutningen af april eller starten af maj.

Opfordringen til at lukke ned er kommet fra Folkhälsomyndigheten, som er Sveriges svar på Sundhedsstyrelsen.

Lukningen sker ”på grund af risikoen for en overbelastning i sundhedsvæsenet i de berørte regioner”, lyder det fra Skistar.

Farvel til populær påskeuge

Allerede den 12. marts måtte Skistar lukke sine skisportssteder i Norge – Trysil og Hemsedal – for at følge de norske myndigheders anvisninger, der i høj grad har lignet de danske.

Men Sverige har som bekendt handlet væsentlig anderledes end andre europæiske lande i kampen for at inddæmme smitten med coronavirus.

Først i søndags satte man grænsen for forsamlinger på 50 mennesker. Indtil da lå grænsen på 500, hvilket de nød godt af på skisportsstedet Sälen, hvor afterski-arrangementer med 499 mennesker fortsatte.

Læs også : Afterski med op til 499 gæster kører videre i Sverige

Selvom beslutningen om at lukke skisportsstederne før tid får negative konsekvenser for Skistars helårsresultat, er der dog grund til en smule optimisme:

- En vigtig faktor at tage hensyn til er, at en stor del af vintersæsonen er overstået, lyder det i pressemeddelelsen fra Skistar.

Skistar Skisportsvirksomheden driver følgende skisportssteder: Sälen (Sverige)

Vemdalen (Sverige)

Åre (Sverige)

Hammarby (Sverige)

Hemsedal (Norge)

Trysil (Norge)

St. Johann (Østrig)

Alligevel kommer det til at kunne mærkes økonomisk, at Skistars skisportssteder må lukke før tid, vurderer journalist på SVT Nyheter Dalarna Patrick Quicker:

- Med hensyn til turisme har skisektoren haft en lang sæson, som har kørt planmæssigt, men påskeugen er en stor indtægtskilde, og den uge på året, hvor der er flest mennesker i bjergområdet, siger han til SVT.

Beslutningen om at lukke blev ifølge det svenske nyhedsbureau TT taget, efter Skistars direktør Stefan Sjöstrand havde talt med de svenske sundhedsmyndigheder samt sundhedsvæsenet i Dalarna, hvor Sälen ligger.

- Billedet af sundhedssituationen ændrer sig hver dag, siger han til Aftonbladet og påpeger, at intensivpladserne i byerne Mora og Falun, som ligeledes ligger i Dalarna Len, allerede er fyldt op.

Sverige strammer skruen

34 coronasmittede personer er døde i Sverige i det seneste døgn, hvilket bringer det samlede dødstal op på 180.